Carl Oswald Bulla

Carl Oswald Bulla (26. veebruar 1855 Preisimaa – 28. november 1929 Jämaja) oli Sileesia sakslasest peamiselt Venemaal ja elu lõpupoole ka Eestis tegutsenud fotograaf. Bulla jäädvustas sadadele tuhandetele fotodele Vene keisriperekonda, maailmalinna Peterburi, aga ka pisikest Sõrve säärt. Teda peetakse Venemaa fotoreportaažile alusepanijaks. 

Lapsepõlv
Carl Oswald Bulla lapsepõlvest on teada väga vähe. Ta sündis Leobschützis (Głubczyce), mis vaid kolmteist aastat varem oli Sileesia osana Austrialt Preisimaale üle läinud. 1865. aastal kolis Bulla koos vanematega Peterburi, kus alustas kümneaastaselt oma karjääri Dunanti fototarvete äri jooksupoisina. Hiljem sai Bullast Dunanti äris õpilane ja laborant.

Tee kuulsuseni
Oma esimese fotoateljee avas Bulla 20-aastaselt 1875. aastal Peterburis aadressil Sadovaja tänav 61. Juba enne seda oli ta rajanud väikese tehase, kus ta valmistas kuivplaate. Tema ateljee ja portreefotod kogusid tuntust Peterburi erinevates ühiskondlikes klassides. Tema kuulsus algas aga kümmekond aastat hiljem, mil ta sai Peterburi linnapealt loa pildistada ka väljaspool ateljeed ehkki sellist tegevust ei peetud eriti perspektiivikaks. Kuid tänu tegevusloale laienes Bulla fotokogu tunduvalt. Tal oli võimalus jäädvustada tänavastseene, arhitektuuri, transpordivahendeid, ametnikke ja palju muud. 1884. aastal alustas Bulla tegevust ka etnograafiliste postkaartide kirjastajana. 1895. aastal lõpetas ta fotomaterjalide tootmise ning keskendus pildistamisele. Oma reklaamkuulutusel ta kirjutas: "Vanim fotograaf-illustraator C. O. Bulla pildistab illustreeritud ajakirjade jaoks kõike ja kõikjal, mis ainult vajalikuks osutub. Ei sega teda maastik ega ruumi sobimatus. Pildistab nii päevasel kui ka õhtusel ajal kunstliku valgusega."

Elukäik tunnustatud fotograafina
Tema töid avaldati kõige kuulsamates Vene- ja välismaa ajakirjades, ajalehtedes ning ta tõusis tõeliseks fotoreportaaži pioneeriks. Bulla fotodest on esile kerkinud portreed Fjodor Šaljapinist, Lev Tolstoist ja Ilja Repinist – inimesed, kelle nägudes peegelduvad üleelamised ja mured. Ta sai niivõrd populaarseks, et mitmed tema kuulsamad modellid tahtsid Bullaga koos piltidele jääda. 1903. aastal avaldas ajakiri Niva Peterburi 200. aastapäeva puhul sadakond Bulla fotot. 1904. aastal sai Carl Bulla loa pildistada kõrgema seltskonna pidustusi, et säilitada tulevastele põlvkondadele keisri õukonna elu. Bulla ettevõtmine saavutas tõelise õitsengu. Ta sai ametlikuks fotograafiks mitmes Peterburi asutuses. Tema eesmärk oli fikseerida Peterburi elu kõik küljed, et järgnevatele põlvkondadele jätta sellest ajastust realistlikku tundmust tekitavaid dokumente.

Carl Oswald Bulla pojad
Bulla elu ja töö Peterburis katkestas revolutsioon. 1916. aastal andis ta oma fotoateljee üle poegadele Viktor ja Aleksander Bullale. Viktor Bulla oli tuntud fotoreporter. Ta oli Vene-Jaapani sõja ja Esimese maailmasõja fotosarjade autor. Hiljem pildistas ka Oktoobrirevolutsiooni sündmusi ning temast sai Smolnõi palgaline. 1938. aastal Viktor arreteeriti ja lasti maha, kuna kahtlustati, et ta tegutseb Saksa spioonina. Kuulsaim ateljeefotograaf Aleksander Bulla saadeti revolutsiooniaastatel kontrrevolutsioonilise süüdistuse põhjal sunnitööle Belomorkanali, kus ta 1934. aastal suri.

Carl Bulla seos Eestiga
pisi|Carl Oswald Bulla maja Iide külas
Carl Bulla hakkas Eesti vastu huvi tundma tänu oma kolmandale ja viimasele naisele Christine Juliane Keselbergile, kes oli pärit Sõrvest Iide külast Nõmme talust. Christine oli sattunud Carl Bulla ateljeesse valmistööde laialivedajaks. Nad abiellusid 1904. aasta paiku ning lasid ehitada Iide külla kahekorruselise torniga maja, mille peaukse varikatust ehib tänaseni plekist draakonikujutis. Algul suvemajana mõeldud elamine sai Bullade päriskoduks aastal 1918. Carl Bulla jätkas oma fotoalast tegevust elu lõpuni. Saaremaal elades pani ta peamist rõhku rahvariiete ja vanade traditsiooniliste talutööde jäädvustamisele, kuid pildistas ka kirikuid ja nendes leidunud kunstiväärtusi. Bulla käe all on praktiseerinud mitmed fotograafid, sealhulgas August Vannas, Georgi Vaga, Oskar Poopuu ja Aleksander Arro. Carl Oswald Bulla suri 28. novembril 1929 südamerabandusse ning on maetud Jämaja surnuaeda.

 Majamuuseum 
pisi|Korvtool Bulla majamuuseumi ekspositsioonis, SM F 4254:54 Fd
Pärast Carl Bulla ning tema abikaasa surma on nende Iide küla majas elanud arst, tegutsenud kool ja raamatukogu, Teise maailmasõja ajal sakslaste komandopunkt, hiljem Torgu vallavalitsus. 2017. aastal otsustas haldusreformi järel Saaremaa vallaga ühinev Torgu vallavolikogu anda hoone 30 aastaks MTÜ Bulla Maja kasutusse. Torgu vallavolikogu esimees ning MTÜ Bulla Maja juhatuse liige oli Mihkel Undrest. Teine juhatuse liige oli Venemaal elanud Carl Bulla nimelise ajaloolise fotograafia fondi president Valentin Elbek (1937 – 2022). Hoonet korrastati PRIA toetuse abil. 2018. aastal avati hoones Bulla majamuuseum, mille ekspositsiooni kuulusid ainult koopiad. Ainsa ajaloolise esemena oli välja pandud Saaremaa Muuseumi kogusse kuuluv korvtool, milles Carl Bulla pildistas kliente.

Muuseum sulges külastajatele uksed juba pärast 2021. aasta suvehooaega, milles Mihkel Undrest süüdistas koroonapiiranguid. 2023. aastal hakati otsima võimalusi muuseumi jätkamiseks. 2025. aastal tegi Saaremaa vallavalitsus Saaremaa Muuseumile ettepaneku võtta majamuuseum enda hallata. Kokku lepiti alustuseks ühehooajaline prooviperiood. Muuseumi ekspositsioonis muudatusi ei tehtud. Kolm kuud avatud muuseumi külastas väidetavalt umbes 400 inimest.

Arhiiv
pisi|Carl Oswald Bulla haud Jämaja kalmistul
Bulla ja tema pojad jätsid fotoajalukku grandioosse pärandi. Nende ülesvõtted on Ermitaažis, Venemaa Rahvusraamatukogus, Riikliku Vene Muuseumis ja paljudes erakogudes. Vene Riiklikus Filmi- ja Fotoarhiivis on säilinud kuni 200 000 klaasnegatiivi, suuresti tänu Viktor Bulla ettenägelikkusele, kes alustas nende viimist arhiivi juba kolm aastat enne tema aresti ning jõudis üle anda neid 130 000 tükki. Saaremaa Muuseumis asub Peterburist kaasa toodud Bulla fotoaparaat ja Torgu majas asunud fotoärist pärit korvtool.  

Carl Bulla Nevski tänava fotoateljee on säilinud siiani. 1990. aastate lõpus said inimesed lasta end pildistada selles samas ateljees sama tehnikaga, millega Bulla töötas. Praeguseks on fotosalong rekonstrueeritud ning seal on avatud muuseum, kus hoitakse dokumente ja fototehnikat. 

2003. aastal korraldati Peterburi 300. aastapäeva puhul Carl Bulla fotodest suurejooneline näitus. Tema auks püstitati ka Malaja Sadovaja tänavale pronksskulptuur.

Galerii

Viited

 Kirjandus 
 Endel Püüa, Saaremaa fotograafid 1864–1940, Kuressaare 2002.

Kategooria:Venemaa fotograafid
Kategooria:Eesti fotograafid
Kategooria:Sündinud 1855
Kategooria:Surnud 1929